Na temelju članka 40. Statuta Grada Makarske (Glasnik Grada Makarske broj 3/21) Gradsko vijeće Grada Makarske na \_\_\_ sjednici održanoj dana \_\_\_\_\_\_\_\_\_\_\_ 2021.g., donosi

**ODLUKU**

**o oslobađanju od obveze plaćanja zakupnine/naknade za poslovne prostore u vlasništvu Grada Makarske u 2021.g.**

**Članak 1.**

Ovom Odlukom utvrđuju se uvjeti i način oslobađanja od plaćanja zakupnine/naknade (u daljnjem tekstu: zakupnina) za poslovne prostore u vlasništvu Grada Makarske, kao mjera suzbijanja negativnih gospodarskih posljedica nastalih u uvjetima proglašene epidemije bolesti COVID-19, uslijed koje su nastupile posebne okolnosti, koje se nisu mogle predvidjeti i na koje se nije moglo utjecati, a koje ugrožavaju život i zdravlje građana, imovinu veće vrijednosti, narušavaju gospodarsku aktivnost i uzrokuju znatnu gospodarsku štetu.

**Članak 2.**

Zakupnici/korisnici (u daljnjem tekstu: zakupnici) poslovnih prostora u vlasništvu Grada Makarske, zbog posebnih okolnosti iz prethodnog članka, mogu se osloboditi od obveze plaćanja zakupnine za mjesece listopad, studeni i prosinac 2021.g., podnošenjem zahtjeva Upravnom odjelu za komunalne djelatnosti, pod sljedećim uvjetima:

* da imaju pad prihoda/primitaka najmanje 50%, koji se odnosi na poslovni prostor za koji se podnosi zahtjev, u razdoblju od 01. siječnja do 31. kolovoza 2021., kao cjelovito razdoblje, u odnosu na isto razdoblje u 2019.g.
* da na dan podnošenja zahtjeva nemaju dospjelih dugovanja prema Gradu Makarska, po bilo kojoj osnovi. Smatra se da zakupnik nema dospjelih dugovanja, ako je iznos dospjelog duga manji od 200,00 kuna.

**Članak 3.**

Zahtjev iz prethodnog članka podnosi se u razdoblju od 10. do 20. rujna 2021., uz dostavu dokaza o ispunjavanju uvjeta iz članka 2. ove Odluke.

Zahtjev se podnosi elektroničkim putem na adresu elektroničke pošte Grada Makarske pisarnica@makarska.hr ili pisarnica2@makarska.hr ili putem pošte na adresu Grad Makarska, Upravni odjel za komunalne djelatnosti, s naznakom zahtjev za oslobađanje od obveze plaćanja zakupnine u 2021.

Na temelju podataka koje dostavi podnositelj zahtjeva te podataka kojim raspolaže Grad Makarska, nadležni odjel će, u jednostavnom i žurnom postupku, utvrditi ispunjenje uvjeta za oslobađanje od obveze plaćanja zakupnine, sukladno odredbama ove Odluke te o osnovanosti zahtjeva obavijestiti podnositelja zahtjeva elektroničkim putem ili na drugi prikladan način. Nadležni odjel može, ukoliko to smatra potrebnim, od podnositelja zahtjeva tražiti i dodatne dokaze o ispunjavanju propisanih uvjeta, izdane od nadležnog tijela.

Ako se naknadno utvrdi da je podnositelj zahtjeva ostvario pravo oslobađanja od obveze plaćanja zakupnine, dostavom netočnih ili lažnih podataka, primijenit će se odredbe o odgovornosti propisane zakonom, a mjera oslobađanja od obveze plaćanja zakupnine i njezini učinci će se poništiti.

**Članak 4.**

Za zakupnike koji su ostvarili pravo oslobađanja od obveze plaćanja zakupnine za zakup/korištenje poslovnog prostora, sukladno odredbama ove Odluke, Upravni odjel za financije i proračun neće izdavati račune za mjesece listopad, studeni i prosinac 2021.g., a u slučaju da su računi već izdani, iste će stornirati.

Za eventualno već podmirene račune za zakupninu za mjesece iz prethodnog stavka, za koje je odobreno oslobađanje od obveze plaćanja zakupnine, neće se vršiti povrat sredstava, već će se pretplaćenom zakupninom podmiriti sljedeće mjesečne zakupnine do visine pretplaćenog iznosa.

**Članak 5.**

Zakupnici koji su ostvarili pravo oslobađanja od obveze plaćanja zakupnine na temelju ove Odluke osloboditi će se od obveze plaćanja zakupnine za mjesece listopad, studeni i prosinac 2021.g. bez sklapanja aneksa postojećih ugovora o zakupu poslovnog prostora.

**Članak 6.**

Ova Odluka stupa na snagu osmog dana od dana objave u Glasniku Grada Makarske.

KLASA:372-03/21-01/3

URBROJ: 2147/01-03/3-21-2

Makarska, \_\_\_\_\_\_\_\_\_\_\_\_\_\_\_\_\_2021.g.

PREDSJEDNICA GRADSKOG VIJEĆA

Gordana Muhtić, dipl.iur.

**O b r a z l o ž e n j e**

Uslijed proglašenja epidemije bolesti COVID-19 uzrokovane virusom SARS-CoV-2, na području čitave Republike Hrvatske, nastupile su posebne okolnosti, koje nedvojbeno predstavljaju višu silu, kao i ugrozu života i zdravlja građana, imovine veće vrijednosti te ujedno narušavaju gospodarsku aktivnost i uzrokuju znatnu gospodarsku štetu.

Zbog nastupanja navedenih posebnih okolnosti ocjenjuje se opravdanim donošenje predložene Odluke o oslobađanju od obveze plaćanja zakupnine/naknade za poslovne prostore u vlasništvu Grada Makarske u 2021., kao trećeg paketa mjera za suzbijanja negativnih gospodarskih posljedica nastalih u uvjetima proglašene epidemije na području Republike Hrvatske.

Predloženom Odlukom propisuju se uvjeti i način oslobađanja od obveze plaćanja zakupnine/naknade za poslovne prostore u vlasništvu Grada Makarske.

Zakupnicima/korisnicima poslovnih prostora u vlasništvu Grada Makarske omogućeno je, da se zbog posebnih okolnosti, mogu osloboditi od obveze plaćanja zakupnine za mjesece listopad, studeni i prosinac 2021., podnošenjem zahtjeva, ukoliko ispunjavaju slijedeće uvjete:

* da imaju pad prihoda/primitaka najmanje 50%, koji se odnosi na poslovni prostor za koji se podnosi zahtjev, u razdoblju od 01. siječnja do 31. kolovoza 2021., kao cjelovito razdoblje, u odnosu na isto razdoblje u 2019.g.
* da na dan podnošenja zahtjeva nemaju dospjelih dugovanja prema Gradu Makarska, po bilo kojoj osnovi.

S ciljem suzbijanja gospodarskih posljedica epidemije bolesti COVID-19, uzrokovane virusom SARS CoV-2, a radi zadržavanja daljnje poslovne aktivnosti poslovnih subjekata te zadržavanja radnih mjesta, odnosno ublažavanja financijskih učinaka epidemije uslijed pada prihoda, Grad Makarska se predloženom odlukom uključio i solidarizirao sa svojim građanima te u konačnosti i aktivno pridonio poticanju lokalnog gospodarskog razvoja.

Slijedom navedenog, predlaže se Gradskom vijeću usvojiti predloženu Odluku.

Gradonačelnik

dr.sc. Zoran Paunović